b'\n_START_ARTICLE_\nUre\xc4\x91iva\xc4\x8d teksta\n_START_PARAGRAPH_\nUre\xc4\x91iva\xc4\x8d teksta (rabi se i anglizam editor teksta) je ra\xc4\x8dunalni program koji slu\xc5\xbei za obradu obi\xc4\x8dnih tekstualnih datoteka._NEWLINE_Ure\xc4\x91iva\xc4\x8di teksta obi\xc4\x8dno idu uz operativni sustav ili u sklopu paketa za razvoj softvera, gdje se naj\xc4\x8de\xc5\xa1\xc4\x87e rabe za izmjenu konfiguracijskih datoteka i izvornog koda programskog jezika.\n_START_SECTION_\nPovijest\n_START_PARAGRAPH_\nPrije nego su postojali ure\xc4\x91iva\xc4\x8di u dana\xc5\xa1njem obliku, ra\xc4\x8dunarski tekst je posebnim ure\xc4\x91ajem bu\xc5\xa1en u male kartice. Tekst, koji se nalazio u obliku malih pravokutnih rupica na tankim kartonskim karticama, preno\xc5\xa1en je u drvenim kutijama do \xc4\x8dita\xc4\x8da kartica._NEWLINE_Prvi ure\xc4\x91iva\xc4\x8di teksta su bili linijski orijentirani, na terminalima nalik pisa\xc4\x87im strojevima, bez mogu\xc4\x87nosti prikazivanja na zaslonu. Imali su vrlo kratke komande, zbog u\xc5\xa1tede u tipkanju. Da bi se vidio u\xc4\x8dinak ure\xc4\x91enja, bilo je potrebno tekst ispisivati na printeru. Ovakvi "linijski ure\xc4\x91iva\xc4\x8di" su bili revolucionarni napredak u odnosu na bu\xc5\xa1ene kartice._NEWLINE_Kad su se pojavili ra\xc4\x8dunalni terminali sa zaslonom, ra\xc5\xa1irili su se ekranski ure\xc4\x91iva\xc4\x8di. Upotrebljivost ekranskih ure\xc4\x91iva\xc4\x8da je motivirala (u to vrijeme) masovnu kupovinu video terminala.\n_START_SECTION_\nVrste ure\xc4\x91iva\xc4\x8da\n_START_PARAGRAPH_\nNeki ure\xc4\x91iva\xc4\x8di su mali i jednostavni, dok drugi nude \xc5\xa1iroku i kompleksnu funkcionalnost. Na primjer, Unix i njemu sli\xc4\x8dni operativni sustavi imaju vi ure\xc4\x91iva\xc4\x8d (ili ina\xc4\x8dicu), ali mnogi uklju\xc4\x8duju i Emacs ure\xc4\x91iva\xc4\x8d. Uz Microsoft Windows dolazi veoma jednostavan Notepad, ali mnogi (naro\xc4\x8dito programeri) vole koristiti neki od mnogobrojnih ure\xc4\x91iva\xc4\x8da, koji imaju mnogo ve\xc4\x87e mogu\xc4\x87nosti. Pod Apple Macintoshovim klasi\xc4\x8dnim Mac OS osnovni je SimpleText, koji je kasnije zamijenjen ure\xc4\x91iva\xc4\x8dom TextEdit. Neki ure\xc4\x91iva\xc4\x8di, kao \xc5\xa1to je WordStar imaju dvojni re\xc5\xbeim rada, te mogu slu\xc5\xbeiti kao ure\xc4\x91iva\xc4\x8d teksta ili kao tekst procesor._NEWLINE_Editori teksta koji su namijenjeni profesionalnim korisnicima ra\xc4\x8dunala nemaju ograni\xc4\x8denje u veli\xc4\x8dini datoteka koje mogu otvoriti. Oni brzo startaju i pri ure\xc4\x91ivanju velikih datoteka, \xc4\x8dak i onih koje su suvi\xc5\xa1e velike da stanu u glavnu memoriju ra\xc4\x8dunala. Jednostavniji ure\xc4\x91iva\xc4\x8di u\xc4\x8ditavaju datoteke u samo jedan dio RAM-a. S ve\xc4\x87im datotekama to je spor proces, a vrlo velike datoteke se jednostavno ne mogu u\xc4\x8ditati._NEWLINE_Mogu\xc4\x87nost \xc4\x8ditanja i pisanja u vrlo velikim datotekama je potrebna mnogim profesionalnim korisnicima ra\xc4\x8dunala. Na primjer, administratori sistema trebaju u\xc4\x8ditavati duge dnevnike rada (engl. log file). Programeri \xc4\x8desto moraju mijenjati velike datoteke izvornog koda, ili ispitivati neuobi\xc4\x8dajeno duga\xc4\x8dke tekstove, kao \xc5\xa1to je cijeli rje\xc4\x8dnik u jednoj datoteci._NEWLINE_Neki ure\xc4\x91iva\xc4\x8di teksta uklju\xc4\x8duju specijalizirane ra\xc4\x8dunalne jezike za prilago\xc4\x91ivanje korisniku (ure\xc4\x91iva\xc4\x8di koji se mogu programirati). Na primjer, Emacs se mo\xc5\xbee prilagoditi programiranjem u Lispu. To prilago\xc4\x91ivanje obi\xc4\x8dno omogu\xc4\x87ava ure\xc4\x91iva\xc4\x8du simuliranje tipkovnog rasporeda i mogu\xc4\x87nosti drugih ure\xc4\x91iva\xc4\x8da, tako da korisnici ne moraju u\xc4\x8diti kombinacije komandi novog ure\xc4\x91iva\xc4\x8da._NEWLINE_Mnogi ure\xc4\x91iva\xc4\x8di za korisnike koji se bave razvojem softvera uklju\xc4\x8duju isticanje (bojenje) sintakse izvornog koda i automatsko kompletiranje, tako da se programi lak\xc5\xa1e \xc4\x8ditaju i pi\xc5\xa1u. Programski ure\xc4\x91iva\xc4\x8di \xc4\x8desto imaju mogu\xc4\x87nost ozna\xc4\x8davanja nekog imena ili potprograma, zatim skok na njihovu definiciju i povratak u kod.\n_START_SECTION_\nTra\xc5\xbeenje i zamjena\n_START_PARAGRAPH_\nengl. Search and Replace \xe2\x80\x94 Pretra\xc5\xbeivanje za nekim nizom znakova i zamjena drugim nizom. Koriste se razli\xc4\x8dite metode, globalna pretraga i zamjena, uvjetna pretraga i zamjena i bezuvjetna pretraga i zamjena\'.\n_START_SECTION_\nSje\xc4\x8denje, kopiranje i lijepljenje\n_START_PARAGRAPH_\nengl. Cut, Copy and Paste \xe2\x80\x94 Ve\xc4\x87ina ure\xc4\x91iva\xc4\x8da ima mogu\xc4\x87nost ozna\xc4\x8davanje dijela teksta, a zatim njegovo premje\xc5\xa1tanje (isijecanje, zatim lijepljenje) ili duplanje (kopiranje, zatim lijepljenje), u istoj ili drugoj datoteci.\n_START_SECTION_\nFormatiranje teksta\n_START_PARAGRAPH_\nEditori teksta \xc4\x8desto imaju osnovne funkcije za formatiranje, kao \xc5\xa1to su prebacivanje u novi red, automatska indentacija, liste nabrajanja, formatiranje komentara itd.\n_START_SECTION_\nPoni\xc5\xa1tavanje i vra\xc4\x87anje\n_START_PARAGRAPH_\nengl. Undo and Redo \xe2\x80\x94 Kao i procesori teksta, ure\xc4\x91iva\xc4\x8di teksta imaju mogu\xc4\x87nost za poni\xc5\xa1tavanje ili vra\xc4\x87anje zadnjeg ure\xc4\x91ivanja. \xc4\x8cesto se (osobito kod starijih ure\xc4\x91iva\xc4\x8da) pamti samo jedan korak, pa \xc4\x87e komanda vra\xc4\x87anja samo prebacivati stanje prije i poslije izmjene. Novi ili kompleksniji ure\xc4\x91iva\xc4\x8di obi\xc4\x8dno pamte vi\xc5\xa1e koraka, pa se komanda poni\xc5\xa1tavanja mo\xc5\xbee koristiti vi\xc5\xa1estruko i vratiti tekst na neko od ranijih stanja. Suprotna komanda vra\xc4\x87a izmjene od starijih ka novijim, do najsvje\xc5\xbeije. Broj zapam\xc4\x87enih koraka zavisi od samog ure\xc4\x91iva\xc4\x8da i naj\xc4\x8de\xc5\xa1\xc4\x87e ga korisnik mo\xc5\xbee zadati u konfiguraciji.\n_START_SECTION_\nImportiranje\n_START_PARAGRAPH_\nengl. Import \xe2\x80\x94 U\xc4\x8ditavanje ili spajanje teksta iz neke vanjske datoteke u datoteku koja se trenuta\xc4\x8dno ure\xc4\x91uje u ure\xc4\x91iva\xc4\x8du. Neki ure\xc4\x91iva\xc4\x8di imaju i mogu\xc4\x87nost uvoza i izvoza neke komande preko ljuske operativnog sustava.\n_START_SECTION_\nFiltriranje\n_START_PARAGRAPH_\nengl. Filtering \xe2\x80\x94 Neki napredniji ure\xc4\x91iva\xc4\x8di omogu\xc4\x87avaju korisniku slanje dijela ili cijelog teksta drugoj aplikaciji i povratno u\xc4\x8ditavanje rezultata na mjesto linija koje su "filtrirane". To je, na primjer, korisno kod numeri\xc4\x8dkog ili abecednog sortiranja, izvr\xc5\xa1enja matemati\xc4\x8dkih izra\xc4\x8dunavanja itd.'